text: ব্যবসায়ীদের 'পার্টনার্স অ্যাওয়ার্ড' দিলো বসুন্ধরা
  আপডেট: ১৫৫৭ ঘণ্টা, ফেব্রুয়ারি ১৬, ২০১৮
  পার্টনার্স অ্যাওয়ার্ড প্রাপ্ত ব্যবসায়ীরা
  ঢাকা: সারাদেশের বিভিন্ন জেলায় সর্বোচ্চ লক্ষ্যমাত্রা অর্জনকারী ব্যবসায়ীদের 'পার্টনার্স অ্যাওয়ার্ড-২০১৭' দিয়েছে বসুন্ধরা ফুড অ্যান্ড বেভারেজ ইন্ডাস্ট্রিজ লিমিটেড (বিএফবিআইএল)।
  শুক্রবার (১৬ ফেব্রুয়ারি) রাজধানীর হোটেল লা মেরিডিয়ানে আয়োজিত অ্যাওয়ার্ড প্রদান অনুষ্ঠানে প্রধান অতিথি হিসেবে উপস্থিত ছিলেন বসুন্ধরা গ্রুপের ভাইস চেয়ারম্যান সাফিয়াত সোবহান।
  অনুষ্ঠানে আরও উপস্থিত ছিলেন বসুন্ধরা ফুড অ্যান্ড বেভারেজ ইন্ডাস্ট্রিজ লিমিটেডের বাল্ক সেলসের প্রধান রেদোয়ানুর রহমান, আব্দুস শুকুর, বেলাল হোসাইন, সাদ তানভীর, সেলিম রেজা, নাজমুল হাবিবসহ অন্যান্য কর্মকর্তা ও সারাদেশ থেকে আগত ব্যবসায়ীরা।
  সাফিয়াত সোবহান বলেন, সবাই নিরলস প্রচেষ্টা ও নিষ্ঠার সাথে কাজ করার কারণেই বসুন্ধরা গ্রুপ আজ এই অবস্থানে পৌঁছেছে। বিএফবিআইএল'কে নম্বর ওয়ান প্রতিষ্ঠান করাই আমাদের লক্ষ্য। ভোগ্যপণ্যের ক্রমবর্ধমান চাহিদা মেটানোর লক্ষ্যেই অতি শিগগিরই আমাদের ১০০০ মেট্রিক টন আদা-ময়দা উৎপাদনের পাশাপাশি আরও ১১৫০ মেট্রিক টন উৎপাদন ক্ষমতা সম্পন্ন প্ল্যান্ট সংযোজিত হবে। এছাড়াও প্রতিদিন ২০০০ মেট্রিক টন উৎপাদন ক্ষমতাসম্পন্ন ভোজ্য তেল প্ল্যান্টও অতি শিগগিরই উৎপাদন শুরু করতে যাচ্ছে। তাছাড়া দক্ষিণ এশিয়ার মধ্যে সবচেয়ে বড় বেভারেজ কোম্পানির প্ল্যান্ট বসুন্ধরা ফুড অ্যান্ড এভারেজ কোম্পানি লিমিটেডের।
  এ সময় ব্যবসায়ীরা বসুন্ধরার সাথে তাদের ব্যবসায়িক অভিজ্ঞতার গল্প করেন। তারা তুলে ধরেন কীভাবে এর অংশীদার হয়ে সুপরিচিতি লাভ করেছেন। পরে ২২টি ব্যবসায়ী কোম্পানির মালিকদের হাতে সম্মাননা ক্রেস্ট এবং সার্টিফিকেট তুলে দেওয়া হয়।